钦定古今图书集成/明伦汇编/官常典/第755卷 > 高其勋 陈祯 王承宪〈弟承瑱〉
## 钦定古今图书集成/明伦汇编/官常典/第755卷 > 高其勋 陈祯 王承宪〈弟承瑱〉

按《明外史忠义传》：“高其勋，字懋功，初袭马龙所千户，
后举武乡试，为黔国公标下中军。吾必奎反，擢参将，
守御武定。及沙定洲再反，分兵来攻，其勋固守月馀，
城陷，衣冠望北拜，服毒死。时有陈祯者，世为大理卫
指挥，祯未嗣职，沙贼陷城，督众巷战，手馘数贼而死。
王承宪者，袭祖职为楚雄卫指挥，举武乡试，擢游击为副使杨畏知前锋。定洲来攻，凡守御备悉承宪综
理，畏知深倚之。贼去未几，复至，承宪偕土官那籥等
出城冲击，大呼陷阵，贼披靡，俄为流矢所中死。弟承
瑱亦力战死，一军尽殁。